د ننگرهار د برید مسؤلیت داعش ومانه
د ننګرهار ولایتي چارواکي وايي، چې د چهارشنبې په سهار شاوخوا لس بجې درې تنه وسله وال د جلال اباد ښار د ملي راډیو تلویزیون ودانۍ ته ننوتل او ډزې یې پیل کړې.
محلي مقاماتو ویلي دي چې په دې پیښه کې شپږ تنه وژل شوي دي چې په وژل شویو کې دوه پولیس او څلور ملکیان شامل دي. همداشان د پنځو پولیسو په گډون د ۱۷ تنو د ټپي کیدو خبر ورکړل شوی دی. د داعش د اعماق خبري سرچینې ویلي دي چې ددغې ډلې جنگیاليو د جلال آباد په ښار کې د ملي رادیو تلویزیون پر ودانۍ برید کړی دی. د ننګرهار ولایتي چارواکي وايي، چې د چهارشنبې په سهار شاوخوا لس بجې څلور وسله وال د جلال اباد په ښار کې د ننګرهار ملي راډیو تلویزیون ودانۍ ته ننوتل او هلته یې ډزې پیل کړې. د ننګرهار ولایت د والي ویاند عطا الله خوګیاڼي امریکا غږ ته وویل چې له نږدې څلورو ساعتونو لپاره د افغان امنیتي ځواکونو او وسله والو بریدکوونکو ترمنځ د جګړې وروسته دا برید نن شاوخوا دوه بجې پای ته ورسید. ښاغلي خوګیاڼي وویل چې څلور بریدګر وژل شوي او افغان ځواکونو د ملي راډیو تلویزیون ودانۍ تصفیه کړې ده. سیمه لاهم د افغان امنیتي ځواکونو له خوا محاصره ده او ملي راډیو تلویزیون ودانۍ ته لارې د تګ راتګ پرمخ تړل شوي دي. د ننګرهار د عامې روغتیا د ریاست چارواکي وايی په دغه برید کې د ننګرهار د ملي راډیو تلویزیون د یو مامور په ګډون دوه تنه وژل شوي او شپاړس نور ټپیان شوي، چې په ټپیانو کې د ملي راډیو تلویزیون کارکوونکي هم شامل دي. د ملي راډیو تلویزیون د ارزونې د څانګې مدیر امرالله روان چې د برید پر وخت د ملي تلویزیون په ودانۍ کې و او د برید وروسته له ودانۍ په تیښته بریالی شوی امریکا غږ ته وویل، چې د برید پرمهال د دغه تلویزیون ټول کارکوونکي په کاربوخت و. د داعش ډلې چې په افغانستان کې یې اصلي مرکز په ننگرهار کې دی، په دې وروستیو کې د څو حملو مسؤلیت منلی دی. افغان مقاماتو او د هغوی امریکایي متحدینو ویلي دي چې سږکال به داعش په افغانستان کې په کلي توگه له منځه یوسي.